**Precizētais informatīvais ziņojums**

**par Ministru kabineta 2000.gada 22.augusta noteikumu Nr.296 „Noteikumi par profesionālo un amata pienākumu veikšanai nepieciešamo valsts valodas zināšanu apjomu un valodas prasmes pārbaudes kārtību” normu piemērošanas gaitu un rezultātiem**

Precizētais informatīvais ziņojums izstrādāts, izpildot Ministru kabineta komitejas 2009.gada 16.februāra sēdes protokola Nr.6, 8.§ 3.punktā Tieslietu ministrijai noteikto uzdevumu – triju mēnešu laikā pēc Ministru kabineta 2000.gada 22.augusta noteikumu Nr.296 "Noteikumi par profesionālo un amata pienākumu veikšanai nepieciešamo valsts valodas zināšanu apjomu un valodas prasmes pārbaudes kārtību" (turpmāk – Ministru kabineta 2000. gada 22.augusta noteikumi Nr.296) 41.3.apakš­punktā minētā termiņa beigām (2010.gada 1.janvāris) sagatavot un noteiktā kārtībā iesniegt Ministru kabinetā informatīvo ziņojumu par minēto noteikumu 41.punktā ietverto normu piemērošanas gaitu un rezultātiem.

Ministru kabineta 2000.gada 22.augusta noteikumi Nr.296 zaudēja spēku ar 2009.gada 1.septembri, kad stājās spēkā Ministru kabineta 2009.gada 7.jūlija noteikumi Nr.733 "Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Kopienas pastāvīgā iedzīvotāja statusa iegūšanai un valsts nodevu par valsts valodas prasmes pārbaudi" (prot. Nr.47, 42. §) (turpmāk – Ministru kabineta 2009.gada 7.jūlija noteikumi Nr.733). Ministru kabineta 2009. gada 7. jūlija noteikumu Nr.733 69.3.apakšpunkts nosaka jaunu termiņu, līdz kuram personām jāapgūst profesionālo un amata pienākumu veikšanai nepieciešamais valsts valodas zināšanu apjoms valodas prasmes augstākajā līmenī, proti, 2011.gada 1.septembris. Minētā iemesla dēļ ar Valsts kancelejas 2010.gada 15.jūnija rezolūciju Nr.12/SAN-1624 kontroles uzdevuma Nr.2009-UZD-897 izpildes termiņš pagarināts līdz 2011.gada 1.decembrim.

**I Ministru kabineta 2009.gada 7.jūlija noteikumu Nr.733 piemērošanas gaita**

Ministru kabineta 2009.gada 7.jūlija noteikumu Nr.733, 69.punkts nosaka, ka personas, kuru profesija un amats iekļauts šo noteikumu [2.pielikumā](http://www.likumi.lv/doc.php?id=194735&from=off#piel2) "Amatu un profesiju iedalījums atbilstoši minimālajam valsts valodas prasmes līmenim un pakāpei privāto iestāžu, organizāciju un uzņēmumu (uzņēmēj­sabiedrību) darbiniekiem, ja tie veic noteiktas publiskas funkcijas vai to darbība skar likumīgas sabiedriskās intereses" (izņemot ar simbolu “\*” atzīmētās profesijas un amatus) un kurām darba devējs līdz šo noteikumu spēkā stāšanās dienai (2009.gada 1.septembrim) nav noteicis atbilstošo valsts valodas prasmes līmeni un pakāpi, profesionālo un amata pienākumu veikšanai nepieciešamo valsts valodas zināšanu apjomu apgūst: 69.1.valodas prasmes pamata līmenī – līdz 2010.gada 1. septembrim; 69.2.valodas prasmes vidējā līmenī – līdz 2011.gada 1.martam; 69.3.valodas prasmes augstākajā līmenī – līdz 2011.gada 1.septembrim.

Pēc minētā pārejas perioda beigām – ar 2011.gada 1.septembri –stājas spēkā tās pašas prasības, kas bija spēkā jau no 1992.gada līdz 2000.gadam. Tajā laikā Latvijas Republikas Ministru padomes 1992.gada 25.maija lēmums Nr.189 "Valsts valodas prasmes atestācijas nolikums" paredzēja, ka valsts valodas prasmes atestācijai pakļauti tie valsts iestāžu, kā arī uzņēmumu, uzņēmējsabiedrību un organizāciju darbinieki, kuru profesionālajos pienākumos ietilpst saskarsme ar iedzīvotājiem vai valsts noteiktās lietvedības kārtošana (izņemot tos, kuri ieguvuši izglītību valsts valodā). Šīs prasības bija vienādas visiem neatkarīgi no uzņēmuma īpašuma formas. Vienīgie izņēmumi tika pieļauti attiecībā uz privātuzņēmējiem, kā arī sabiedrisko un citu organizāciju vadītājiem, kuri neprot valsts valodu. Viņiem bija pienākums ar tulka palīdzību nodrošināt valsts valodas prasmes prasību izpildi. Izņēmums tika attiecināts arī uz ārvalstu speciālistiem, kuriem darba devējs nodrošināja iespēju apgūt valsts valodu.

2000.gadā, stājoties spēkā jaunā Valsts valodas likuma prasībām, tika pilnībā nodalītas prasības valsts valodas lietošanā valsts un pašvaldību iestādēs un uzņēmumos, un attiecīgi privātuzņēmumos, kā arī pašnodarbinātajām personām. Šīs prasības noteica Ministru kabineta 2000.gada 22.augusta noteikumi Nr.296, kā arī to 1.pielikums "Amatu un profesiju iedalījums atbilstoši nepieciešamajam valsts valodas prasmes līmenim un pakāpei" un 2.pielikums "Amatu un profesiju iedalījums atbilstoši minimālajam valsts valodas prasmes līmenim un pakāpei privāto iestāžu, organizāciju un uzņēmumu (uzņēmēj­sabiedrību) darbiniekiem, ja tie veic noteiktas publiskas funkcijas vai to darbība skar likumīgas sabiedriskās intereses". Šo noteikumu 6.punktā bija noteikts, ka "darba devējs saskaņā ar Profesiju klasifikatoru un šo noteikumu 4. un 5.punktu veido savas institūcijas amatu un profesiju sarakstu, kurā norādīti attiecīgajiem amatiem un profesijām atbilstošie valsts valodas prasmes līmeņi un pakāpes." Darba devējam bija iespēja minēto prasību nepildīt vai arī pildīt tikai daļēji līdz 2009.gadam, kad, lai novērst šādus pārkāpumus, tika pieņemts lēmums izstrādāt būtiskus grozījumus Ministru kabineta 2000.gada 22.augusta noteikumos Nr.296. Līdz ar to tika veikti grozījumi 2008.gada 29.jūlija Ministru kabineta noteikumos Nr. 296, precizējot minēto noteikumu 2.pielikumu, papildinot to ar tekstu „likumīgās sabiedriskās intereses”, kā izstrādāti un 2009.gada 1.septembrī stājās spēkā Ministru kabineta 2009.gada 7.jūlija noteikumi Nr.733, kuru 2.pielikumā tika būtiski palielināts to profesiju un amatu skaits, kuru pārstāvjiem jālieto valsts valoda profesionālo pienākumu veikšanai nepieciešamajā apjomā, ja viņu darbība skar likumīgas sabiedriskās intereses.

**II Ministru kabineta 2009.gada 7.jūlija noteikumu Nr.733 2.pielikuma piemērošanas rezultāti**

Pēc Ministru kabineta 2009.gada 7.jūlija noteikumu Nr.733, 2.pielikumā ietverto profesiju un amatu skaita palielināšanas vērojami šādi rezultāti:

* ir paaugstinājusies Valsts valodas centra darba efektivitāte, ņemto vērā precīzāk formulētās tiesību normas. Privātuzņēmumiem saskaņā ar Ministru kabineta Nr.2009.gada 7.jūlija noteikumiem Nr.733 darba devējam ir jāizveido organizācijas uzņēmuma profesiju un amatu sarakstu, kurā norādīts attiecīgajam amatam un profesijai atbilstošais valsts valodas prasmes līmenis un pakāpe;
* izlietojot identiska apjoma finanšu un laika resursus, 2011.gadā salīdzinājumā ar 2010.gadu tika veikts vairāk valsts valodas lietojuma pārbaužu (3940 pārbaudes 2010.gadā un 4596 pārbaudes 2011.gadā). Tā rezultātā palielinājās arī administratīvi sodīto personu skaits (attiecīgi 812 un 1062 personas);
* pilnīgāk tika nodrošinātas darbinieku likumīgās intereses, jo darba devējs vairumā gadījumu nav tiesīgs savā rīkojumā par darbiniekiem nepieciešamo valsts valodas prasmes līmeni nepamatoti neierakstīt daudzu profesiju un amatu pārstāvjus, kuru darbība skar likumīgas sabiedriskās intereses, kuri sniedz pakalpojumus un informāciju iedzīvotājiem un kuriem ir tieša saziņa ar klientiem;
* pilnībā tiek nodrošinātas valsts valodā runājošo klientu un darbinieku, kā arī valsts un pašvaldību kontrolējošo institūciju pārstāvju likumīgās iespējas tieši no uzņēmuma vadītājiem un speciālistiem, bez tulka palīdzības operatīvi saņemt nepieciešamo informāciju. Piemēram, frizētavas klients (pakalpojumu saņēmējs) visā Latvijas teritorijā var būt drošs, ka pašnodarbinātajiem frizieriem (pakalpojumu sniedzējiem) krievu valodas pilnīgas pašpietiekamības apstākļos (piemēram, Daugavpilī, Rēzeknē, daļēji arī Rīgā) valsts valoda jāzina un jālieto vismaz B līmeņa 1.pakāpē neatkarīgi no pašas friziera (pakalpojuma sniedzēja) vēlēšanās;
* nav attaisnojušās atsevišķu politisko partiju un valdības sociālo partneru (piemēram, Latvijas Darba devēju konfederācijas) pesimistiskās prognozes par to, ka valsts valodas prasmes pārbaude profesionālo un amatu pienākumu veikšanai, ko nodrošina Izglītības un zinātnes ministrijas Valsts izglītības satura centrs, būs jākārto lielam darbinieku skaitam un ļoti daudzi darbinieki varētu tikt atbrīvoti no darba. Eksāmenu nenokārtojošo personu skaits pēdējos trīs gados būtiski neatšķiras – t.i. vidēji 18%. Valsts valodas prasmes pārbaudes pretendentu skaits 2010.un 2011.gadā pieauga gandrīz divas reizes (salīdzinājumā ar 2007.un 2008.gadu) galvenokārt lielo bezdarbnieku skaita nevis nodarbināto pārbaudes pretendentu dēļ. nevar piekrist apgalvojumiem, ka par valsts valodas nelietošanu tiek sodīts pārāk liels strādājošo skaits. 2010.gadā par šāda rakstura pārkāpumu administratīvi sodītas 429 personas, bet 2011.gadā – 596 personas, kas ir aptuveni puse no attiecīgajos gados par Valsts valodas likuma dažādo prasību pārkāpumiem sodīto personu kopskaita. Līdz ar to var secināt, ka par valsts valodas nelietošanu profesionālo pienākumu veikšanai nepieciešamajā apjomā administratīvi sodīto personu īpatsvars ik gadus veido tikai 0,1 % no latviski nerunājošo iedzīvotāju kopskaita.

**Galvenās problēmas**, kuras radušās normatīvā regulējuma piemērošanas gaitā, proti, pēc Ministru kabineta 2009.gada 7.jūlija noteikumu Nr.733 2.pielikumā ietverto profesiju un amatu skaita palielināšanas:

1) veicot valodas lietojuma pārbaudes, inspektori saskaras ar atšķirīgu jēdziena "likumīgās sabiedrības intereses" izpratni, kas pamato konkrētas profesijas iekļaušanu Ministru kabineta 2009. gada 7. jūlija noteikumu Nr. 733 2. pielikumā. Bez vienotas izpratnes ir problemātiski pierādīt, ka attiecīgā darbinieka (piemēram, Latvijā dibināta uzņēmuma valdes locekļa vai direktora) darbība skar likumīgas sabiedriskās intereses, ja viņa darba līgumā ir speciāli ierakstīts, ka viņš nesniedz nekādu informāciju sabiedriski administratīvās uzraudzības ietvaros, viņa pienākumos neietilpst tieša saziņa ar klientiem vai tml. Sevišķi tas attiecināms uz gadījumiem, kad personas, kuras nespēj lietot valsts valodu profesijai atbilstošajā prasmes līmenī, tiek pieņemtas darbā kā "ārvalstu speciālisti";

2) papildus darba apjomu valsts valodas inspektoriem rada nepieciešamība veikt dzīvokļu īpašnieku kooperatīvo sabiedrību, garāžu īpašnieku kooperatīvo sabiedrību, dārzkopības kooperatīvo sabiedrību un biedrību valdes priekšsēdētāju valsts valodas lietojuma pārbaudes, jo šo biedrību biedru absolūtais vairākums ir tikai svešvalodā runājošie, tādēļ kopsapulces praktiski notiek tikai svešvalodā.

3) praksē daudzos gadījumos, it īpaši veselības aprūpes jomā strādājošajiem, nav iespējams precīzi nošķirt konkrētas personas piederību Valsts valodas likuma 6.panta pirmajā un otrajā daļā minētajiem darbiniekiem vienīgi pēc uzņēmuma īpašuma formas (gandrīz visi valstī strādājošie ģimenes ārsti ir pašnodarbinātas personas, taču neuzskatām, ka medicīnas māsai, kas strādā ģimenes ārsta praksē, būtu samērīgi noteikt zemāku valsts valodas prasmes līmeni nekā valsts slimnīcas ambulatorajā daļā). Uzskatām, ka šajā gadījumā noteicošais ir veicamā darba raksturs un amata pienākumi, tādēļ būtiski šajos gadījumos prasības vienādot.

**III Turpmākā rīcība**

Lai uzlabotu Ministru kabineta 2009.gada 7.jūlija noteikumu Nr.733 efektīvu piemērošanu, nepieciešams:

1.Tieslietu ministrijai izveidot darba grupu vadlīniju projekta izstrādei, par Valsts valodas likumā lietoto jēdzienu "likumīgas sabiedriskās intereses" skaidrojumu, ņemot vērā tiesu judikatūru;

2.Uzdot Tieslietu ministrijai sadarbībā ar Izglītības un zinātnes ministriju izstrādāt pamatotus ieteikumus grozījumiem Ministru kabineta 2009. gada 7. jūlija noteikumu Nr. 733 "Noteikumi par valsts valodas zināšanu apjomu un valsts valodas prasmes pārbaudes kārtību profesionālo un amata pienākumu veikšanai, pastāvīgās uzturēšanās atļaujas saņemšanai un Eiropas Savienības pastāvīgā iedzīvotāja statusa iegūšanai un valsts nodevu par valsts valodas prasmes pārbaudi" 1. un 2. pielikumā, paredzot vienādot nepieciešamo valsts valodas prasmes līmeni tiem identisku profesiju un amatu pārstāvjiem, kuri apkalpo klientus vai sniedz informāciju.

Tieslietu ministrs J.Bordāns

05.07.2012. 11:00

1477

M.Baltiņš

67334610; maris.baltins@vvc.gov.lv

L.Jenča

67036936; liene.jenca@tm.gov.lv